Μια θέση στην καρδιά

Το Μια θέση στην καρδιά (αγγλικά: Places in the Heart) είναι Αμερικανική δραματική ταινία του  1984 σε σενάριο και σκηνοθεσία Ρόμπερτ Μπέντον. Η ταινία αφηγείται τη ζωή μιας χήρας από το Τέξας, η οποία κατά τη διάρκεια της οικονομικής κρίσης του 1929 προσπαθεί να σώσει την περιουσία της και παίρνει υπό την προστασία της έναν τυφλό άνδρα κι έναν νέγρο που προσπαθεί να ξεφύγει από τα δίκτυα της Κου Κλουξ Κλαν. Πρωταγωνιστούν οι Σάλι Φιλντ, Ντάνι Γκλόβερ, Τζον Μάλκοβιτς, Εντ Χάρις, Λίντσεϊ Κράουζε και Έιμι Μάντιγκαν. Η ταινία χάρισε στη Φιλντ το δεύτερο της Όσκαρ Α' Γυναικείου Ρόλου μετά την ταινία Νόρμα Ρέι (Norma Rae, 1979).

 Υπόθεση 
Κατά την περίοδο της οικονομικής κρίσης του 1929, η Έντνα Σπόλντινγκ (Σάλι Φιλντ) μένει χήρα, όταν ο σύζυγός της, Ρόις (Ρέι Μπέικερ), σερίφης της περιοχής, σκοτώνεται σε ατύχημα. Η Έντνα μένει απένταρη, έχοντας να αναθρέψει τα δυο της παιδιά στη μικρή της φάρμα. Ο Μόουζες (Ντάνι Κλόβερ) ένας πλανόδιος νέγρος τη βοηθάει να καλλιεργήσει βαμβάκι και να κρατήσει την οικογένειά της ενωμένη. Η Έντνα παίρνει επίσης υπό την προστασία της έναν τυφλό άνδρα τον κύριο Γουίλ (Τζον Μάλκοβιτς), ο οποίος τυφλώθηκε στον Πρώτο Παγκόσμιο Πόλεμο. Σύντομα η φάρμα της Έντνα θα αποτελέσει καταφύγιο για πολλές πονεμένες υπάρξεις, ενώ η ίδια θα πρέπει να υπομείνει τις αντίξοες καιρικές συνθήκες και τη σκληρή εργασία προκειμένου να υπάρξει σοδειά και να καταφέρει να πληρώσει την υποθήκη για τη φάρμα της.

 Καστ 
 Η Σάλι Φιλντ ως Έντνα Σπόλντινγκ
 Η Λίντσεϊ Κράουζε ως Μάργκαρετ Λόουμαξ
 Ο Ντάνι Γκλόβερ ως Μόουζ
 Ο Τζον Μάλκοβιτς ως Κύριος Γουιλ
 Ο Εντ Χάρις ως Γουέιν Λόουμαξ
 Ο Ρέι Μπέικερ ως Σερίφις Ρόις Σπόλντινγκ
 Η Έιμι Μάντιγκαν ως Βάιολα Κέλσεϊ
 Ο Γιάκτον Χάτεν ως Φρανκ Σπόλντινγκ
 Η Τζένι Τζέιμς ως Πόσαμ Σπόλντινγκ
 Ο Λέιν Σμιθ ως Άλμπερτ Ντένμπι
 Ο Τέρι Ο' Κουίν ως Μπάντι Κέλσεϊ
 Ο Μπερτ Ρέμσεν ως Τιτ Τοτ Χάιταουερ
 Ο Τζέι Πάτερσον ως Γ.Σ. Σίμονς
 Η Τόνι Χάντσον ως Ερμάιν
 Ο Ντέβορο Γουάιτ ως Γουίλι

 Πληροφορίες 
Ταινία σε σκηνοθεσία και σενάριο του Ρόμπερτ Μπέντον, σκηνοθέτη και σεναριογράφου και του Κράμερ εναντίον Κράμερ (Kramer Vs. Kramer, 1979), για την οποία βραβεύτηκε και στο φεστιβάλ του Βερολίνου, με την αργυρή άρκτο για τη σκηνοθεσία. Ο Μπέντον κατάφερε να συγκεντρώσει ένα διακεκριμένο καστ που απαρτίζεται από μεγάλους αστέρες, όπως η Σάλι Φιλντ, ο Εντ Χάρις, ο Τζον Μάλκοβιτς και ο Ντάνι Γκλόβερ. Τα γυρίσματα της ταινίας έγιναν στην πόλη Γουξαχάτσι κοντά στο Ντάλας του Τέξας. Μάλιστα ο Εντ Χάρις και η Έιμι Μάντιγκαν παντρεύτηκαν μετά την ολοκλήρωση των γυρισμάτων. Η ταινία με προϋπολογισμό 9 εκατομμυρίων έκανε εισπράξεις της τάξεως των 34.000.000 δολαρίων στις Η.Π.Α.

 Βραβεία 
Η ταινία προτάθηκε για 7 όσκαρ, μεταξύ των οποίων και για Όσκαρ Καλύτερης Ταινίας, το οποίο έχασε από την ταινία του Μίλος Φόρμαν Αμαντέους (Amadeus). Η Φιλντ απέσπασε το δεύτερό της Όσκαρ Α' Γυναικείου Ρόλου, 5 χρόνια μετά την πρώτη της νίκη για την ταινία του Μάρτιν Ριτ Νόρμα Ρέι (Norma Rae, 1979), αλλά δημιούργησε σάλο με τον ευχαριστήριο λόγο της. Έναν λόγο που διακωμωδήθηκε πολύ από τον τύπο τα χρόνια που ακολούθησαν. Ο Τζον Μάλκοβιτς και η Λίντσεϊ Κράουζε, υποψήφιοι για τους δεύτερους ρόλους, έχασαν από τους Χενγκ Σ. Νγκορ για το Κραυγές στη Σιωπή (The Killing Fields) και Πέγκι Άσκροφτ για το Πέρασμα στην Ινδία (Passage In India) αντίστοιχα, ενώ ο Ρόμπερτ Μπέντον κέρδισε το όσκαρ πρωτότυπου σεναρίου. 

Βραβεία Ακαδημίας Κινηματογράφου (Όσκαρ) 
Βράβευση:
Α’ Γυναικείου Ρόλου – Σάλι Φιλντ
Πρωτότυπου Σεναρίου – Ρόμπερτ Μπέντον

Υποψηφιότητα:
Καλύτερης Ταινίας – Αρλίν Ντόνοβαν
Σκηνοθεσίας – Ρόμπερτ Μπέντον
Β’ Ανδρικού Ρόλου – Τζον Μάλκοβιτς
Β’ Γυναικείου Ρόλου – Λίντσεϊ Κράουζε
Κοστουμιών - Αν Ροθ

 Ο ευχαριστήριος λόγος της Σάλι Φιλντ 
Ο λόγος της Φιλντ ήταν ο εξής:

Αυτό (το όσκαρ) έχει πολύ μεγαλύτερη σημασία για μένα αυτή τη φορά, δεν μπορώ να καταλάβω το λόγο. Ίσως την πρώτη φορά να μην το ένιωσα επειδή όλα ήταν τόσο πρωτόγνωρα για μένα. Αλλά θέλω να σας ευχαριστήσω. Το ξέρω ότι δεν είχα ορθόδοξη καριέρα και ήθελα πάνω από όλα να έχω την εκτίμηση και το σεβασμό σας. Την πρώτη φορά δεν το ένιωσα, αλλά τώρα το νοιώθω. Και δεν μπορώ να αρνηθώ το γεγονός ότι σας αρέσω... αυτή τη στιγμή... σας αρέσω. Ευχαριστώ!

 Παραπομπές 

 Εξωτερικοί σύνδεσμοι

Κατηγορία:Αμερικανικές ταινίες της δεκαετίας 1980
Κατηγορία:Ταινίες του 1984
Κατηγορία:Ταινίες παραγωγής Columbia Pictures
Κατηγορία:Αμερικανικές δραματικές ταινίες
Κατηγορία:Ταινίες γυρισμένες στο Τέξας
Κατηγορία:Ταινίες σε σκηνοθεσία Ρόμπερτ Μπέντον
Κατηγορία:Ταινίες με ηθοποιό που κέρδισε Όσκαρ Α΄ Γυναικείου Ρόλου
Κατηγορία:Ταινίες των οποίων ο σεναριογράφος κέρδισε Όσκαρ Καλύτερου Πρωτότυπου Σεναρίου
Κατηγορία:Ταινίες με ηθοποιό που κέρδισε Χρυσή Σφαίρα Α΄ Γυναικείου Ρόλου (Δράμα)